Nóg ŉ plaasaanval: ‘Vuurwapens noodsaaklik vir selfverdediging’Dionne van Rensburg (69) is op sy kleinhoewe naby Naauwpoort buite Witbank aangeval en gemartel. (Argieffoto: Maroela Media) “Die jongste plaasaanval in Mpumalanga beklemtoon die noodsaak om ’n vuurwapen vir selfbeskerming asook doeltreffender landelike beveiliging te besit.” Só sê Werner Weber, VF Plus-LPW in Mpumalanga, nadat Dionne van Rensburg (69) op 24 Mei wreed op sy kleinhoewe naby Naauwpoort buite Witbank aangeval is. Hy het die voorval oorleef. Volgens Weber is die slagoffer gemartel en gewurg terwyl die aanvallers op geld aangedring het. “Die verdagtes het uiteindelik met goedere ter waarde van sowat R200 000 gevlug. Niemand is nog in hegtenis geneem nie.” Maroela Media wag nog vir die polisie om die voorval te bevestig. Maroela Media het vroeër berig dat konsepwysigings aan die Wet op Beheer van Vuurwapens selfverdediging as ’n geldige rede om ’n vuurwapen te besit, uitsluit. “Dis nie logies nie en sal tot meer plaasaanvalle en moord op weerlose burgers lei. “Indien die staat jou nie kan beskerm nie, het jy die volste reg om jou en jou gesin met alle moontlike middels te beskerm, waaronder die besit van ’n vuurwapen vir selfverdediging. Dit is ook ’n gemeenregtelike reg wat elkeen het,” sê Weber. Hy sê dat die party alle moord en geweld in Suid-Afrika veroordeel, maar veral dié in landbougemeenskappe. “Landelike gemeenskappe is afgeleë en moet soms vir etlike ure op hulp vanuit stedelike gebiede wag.” Guido Urlings, steundiensbestuurder van gemeenskapsveiligheid by AfriForum, sê die besit van vuurwapens vir selfverdediging is inderdaad belangrik, hoewel opleiding noodsaaklik is. “Dis belangrik dat boere en eienaars van plase en kleinhoewes vuurwapens besit, maar dis nog belangriker dat hulle met daardie wapens oefen en dit by hulle dra.” Maroela Media het vroeër berig dat die moorde op plase luidens die misdaadstatistieke van die vierde kwartaal van die 2020-’21-boekjaar skerp toegeneem het.